Document ID: 32010R0401
Publication Date: 2010-05-07

Content:
REGOLAMENT TAL-KUMMISSJONI (UE) Nru 401/2010
tas-7 ta’ Mejju 2010
li jemenda u jikkoreġi r-Regolament (KE) Nru 607/2009 li jistabbilixxi ċerti regoli dettaljati għall-implimentazzjoni tar-Regolament tal-Kunsill (KE) Nru 479/2008 fir-rigward tad-denominazzjonijiet tal-oriġini u l-indikazzjonijiet ġeografiċi protetti, termini tradizzjonali, it-tikkettar u l-preżentazzjoni ta’ ċerti prodotti fis-settur tal-inbid
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament dwar l-OKS unika) (1), u b’mod partikolari l-ewwel paragrafu tal-Artikolu 121, il-punti (k), (l) u (m), u l-Artikolu 203b, flimkien mal-Artikolu 4 tiegħu,
Billi:
(1)
Skont l-Artikolu 25(1) tar-Regolament tal-Kummissjoni (KE) Nru 607/2009 (2), il-verifikazzjoni annwali tal-inbejjed li għandhom denominazzjoni tal-oriġini jew indikazzjoni ġeografika protetta għandha ssir jew b’kontrolli każwali bbażati fuq analiżi tar-riskju, jew b’kampjunar, jew sistematikament, filwaqt li jitqies li huma kontrolli każwali biss li jistgħu jsiru mal-kampjunar. Ċerti Stati Membri li sa issa jagħmlu kontrolli sistematiċi privileġġati qegħdin jevolvu, u jixtiequ li jkunu jistgħu jikkumbinaw it-tliet forom tal-verifiki kollha. Għalhekk fir-rigward ta’ sistemi ta’ verifikazzjoni annwali, għandha tkun offerta iktar flessibbiltà lill-Istati Membri.
(2)
Wara l-adozzjoni tar-Regolament (KE) Nru 607/2009, instab li kien fih xi żbalji tekniċi, li għandhom jiġu kkoreġuti. B’mod partikolari, il-varjetà tal-għenba tal-inbid bl-isem ta’ “Montepulciano” kien imsemmi bi żball fil-Parti B tal-Anness XV u għalhekk għandu jitmexxa għall-Parti A ta’ dak l-Anness. Jeħtieġ ukoll li xi kliem ta’ xi dispożizzjonijiet jinbidel biex tiżdied iċ-ċarezza.
(3)
Xi dispożizzjonijiet tar-Regolament (KE) Nru 607/2009 għandhom jiġu abbozzati mill-ġdid jew speċifikat, minħabba ċarezza u konsistenza. Dan hu l-każ, partikolarment, fid-dispożizzjonijiet li japplikaw għal pajjiżi terzi, li għandhom ikunu jistgħu jużaw xi dettalji fakultattivi, sakemm jissodisfaw kundizzjonijiet ekwivalenti għal dawk meħtieġa mill-Istati Membri. Huwa wkoll il-każ fl-Anness XII, fejn it-terminoloġija għandha tkun taqbel mal-lista tad-denominazzjoni protetta tal-oriġini kif elenkata fir-Reġistru. Għandhom jiddaħħlu dispożizzjonijiet ġodda sabiex tinkiseb preċiżjoni f’termini ta’ tikkettar u preżentazzjoni.
(4)
L-Awstralja talbet biex tinkludi ismijiet ġodda ta’ varjetajiet tal-għenba tal-inbid fl-Anness XV, il-Parti B, għar-Regolament (KE) Nru 607/2009. Il-Kummissjoni, wara li eżaminat b’mod sodisfaċenti t-talba fir-rigward tal-kundizzjonijiet stipulati bl-Artikolu 62(1)(b) u l-Artikolu 62(4) ta’ dak ir-Regolament, għandha tinkludi l-Awstralja fil-kolonna li tikkorrispondi għall-ismijiet ta’ dawk il-varjetajiet tal-għenba tal-inbid f’dak l-Anness.
(5)
Il-Ftehim bejn il-Komunità Ewropea u l-Istati Uniti tal-Amerika dwar il-kummerċ fl-inbid (traduzzjoni mhux uffiċjali) (3) fih lista ta’ ismijiet ta’ varjetajiet ta’ dwieli li jistgħu jintużaw bħala dettalji fl-ittikkettar. Għalhekk, l-Istati Uniti għandha tiddaħħal fl-Anness XV, il-Parti B għar-Regolament (KE) Nru 607/2009, fil-kolonna li tikkorrispondi għall-ismijiet ta’ dawk il-varjetajiet tal-għenba tal-inbid.
(6)
Ir-Regolament (KE) Nru 607/2009 għandu għalhekk jiġi emendat skont dan.
(7)
Biex ikunu evitati piżijiet amministrattivi assoċjati mal-ispejjeż taċ-ċertifikazzjoni, u diffikultajiet kummerċjali, l-emendi proposti b’dan ir-Regolament għandhom japplikaw mill-istess data bħar-Regolament (KE) Nru 607/2009, jiġifieri mill-1 ta’ Awwissu 2009.
(8)
Il-miżuri pprovduti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Ir-Regolament (KE) Nru 607/2009 huwa emendat kif ġej:
(1)
L-Artikolu 18(1) huwa sostitwit b’dan li ġej:
“1. Ir-‘Reġistru tad-denominazzjonijiet protetti tal-oriġini u tal-indikazzjonijiet ġeografiċi protetti’ miżmum mill-Kummissjoni kif ipprovdut fl-Artikolu 118n tar-Regolament tal-Kunsill (KE) Nru 1234/2007 (*), minn issa ‘l quddiem imsejjaħ ‘ir-Reġistru’, huwa inkluż fil-bażi ta’ dejta elettronika ‘E-Bacchus’.
(*) ĠU L 299, 16.11.2007, p. 1.”." 						
(2)
L-Artikolu 24 jitbiddel b’dan li ġej:
“Artikolu 24
Notifikar tal-operaturi
Kull operatur li jixtieq jipparteċipa fil-produzzjoni jew l-imballaġġ, kollu jew parti minnu, ta’ prodott b’denominazzjoni protetta tal-oriġini jew b’indikazzjoni ġeografika protetta, għandu jiġi ddikjarat mal-awtorità kompetenti tal-kontroll imsemmija fl-Artikolu 118o tar-Regolament (KE) Nru 1234/2007.”;
(3)
L-Artikolu 25 huwa emendat kif ġej:
(a)
fil-paragrafu 1,
(i)
It-tieni subparagrafu jitbiddel b’dan li ġej:
“Il-verifikazzjoni annwali għandha ssir fl-Istat Membru li fih saret il-produzzjoni skont l-ispeċifikazzjoni tal-prodott u għandha titwettaq jew permezz ta’:
(a)
kontrolli każwali bbażati fuq analiżi tar-riskju; jew
(b)
kampjunar; jew
(c)
sistematikament; jew
(d)
taħlita ta’ dawn ta’ hawn fuq.”;
(ii)
il-ħames subparagrafu jitħassar;
(b)
il-paragrafu 4 (a) jitbiddel b’dan li ġej:
“(a)
ir-riżultati tal-ittestjar imsemmijin fil-paragrafu 1, l-ewwel subparagrafu, il-punti (a) u (b) u fil-paragrafu 2 jagħtu prova li l-prodott inkwistjoni jikkonforma mal-kundizzjonijiet fl-ispeċifikazzjoni u għandu l-karatteristiċi xierqa kollha tad-denominazzjoni tal-oriġini jew tal-indikazzjoni ġeografika kkonċernata;”;
(4)
Fl-Artikolu 56, il-paragrafu (1) huwa emendat kif ġej:
(a)
il-punt (a) jitbiddel b’dan li ġej:
“(a)
‘bottiljatur’ ifisser persuna naturali jew legali jew grupp ta’ persuni bħal dawn stabbiliti fl-Unjoni Ewropea u li jwettqu bottiljar jew li l-bottiljar ikun qiegħed jitwettaq f’isimhom”;
(b)
il-punt (f) għandu jitbiddel b’dan li ġej:
“(f)
‘indirizz’ tfisser l-indikazzjonijiet taż-żona amministrattiva lokali u l-Istat Membru jew pajjiż terz fejn jinsab l-uffiċċju ewlieni tal-bottiljatur, tal-produttur, tal-bejjiegħ jew tal-importatur.”;
(5)
L-Artikolu 63 huwa emendat kif ġej:
(a)
fil-paragrafu 2, ir-raba’ subparagrafu jitbiddel b’dan li ġej:
“L-ispejjeż taċ-ċertifikazzjoni għandhom jiġġarrbu mill-operaturi li jkunu soġġetti għalihom, ħlief meta l-Istati Membri jiddeċiedu mod ieħor.”;
(b)
fil-paragrafu 7 jiżdied ir-raba’ subparagrafu li ġej:
“Fil-każ tar-Renju Unit, l-isem tal-Istat Membru jista’ jinbidel bl-isem ta’ pajjiż individwali li jagħmel parti mir-Renju Unit.”;
(6)
Fl-Artikolu 64, il-paragrafu 4 jitbiddel b’dan li ġej:
“4. Il-paragrafu 1 ma għandux japplika għall-prodotti msemmija fil-paragrafi 3, 8 u 9 tal-Anness XIb għar-Regolament (KE) Nru 1234/2007, sakemm il-kundizzjonijiet għall-użu tal-indikazzjoni tal-kontenut taz-zokkor huma rregolati mill-Istat Membru jew stabbiliti f’regoli applikabbli fil-pajjiż terz konċernat, inkluż, fil-każ tal-pajjiżi terzi, regoli li joriġinaw minn organizzazzjonijiet professjonali rapreżentattivi.”;
(7)
Fl-Artikolu 67(2), l-ewwel subparagrafu jitbiddel b’dan li ġej:
“Għall-użu tal-isem ta’ unità ġeografika iżgħar miż-żona sottostanti għad-denominazzjoni tal-oriġini jew għall-indikazzjoni ġeografika, iż-żona tal-unità ġeografika inkwistjoni għandha tiġi ddefinita sew. L-Istati Membri jistgħu jistabbilixxu regoli dwar l-użu ta’ dawn l-unitajiet ġeografiċi. Mill-inqas 85 % tal-għeneb li minnu jsir l-inbid, għandu joriġina f’dik l-unità ġeografika iżgħar. Dan ma jinkludix:
(a)
kwalunkwe kwantità ta’ prodotti użati għat-taħlil, ‘dożaġġ (expedition liqueur)’ jew ‘likur tirage’; jew
(b)
kwalunkwe kwantità ta’ prodott kif imsemmi fl-Anness XIb(3), il-punti (e) u (f) għar-Regolament (KE) Nru 1234/2007.
Il-15 % tal-għeneb li jibqa’ għandu joriġina fiż-żona ġeografika demarkata tad-denominazzjoni tal-oriġini jew l-indikazzjoni ġeografika kkonċernata.”;
(8)
L-Anness XII jinbidel bit-test li jidher fl-Anness I għal dan ir-Regolament;
(9)
L-Anness XV jitbiddel bit-test stabbilit fl-Anness II għal dan ir-Regolament;
(10)
Fl-Anness XVII, il-paragrafu (b) tal-Punt 4, l-ewwel u t-tieni inċiżi jitbiddlu b’li ġej:
“-
Tokaj,
-
Vinohradnícka oblasť Tokaj”.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu jibda japplika mill-1 ta’ Awwissu 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell is-7 ta’ Mejju 2010.

Metadata:
Eurovoc Level 1 Categories: 100147
100157
100156
Eurovoc Level 2 Categories: 100259
100246
100256
100195
100194
100250
100196
Eurovoc Level 3 Categories: 138
13
2723
87
4416
2477
5017
11
All Eurovoc Categories: 1425
1686
2771
3173
4713
4726
4734
893